Apples markedsværdi nærmer sig 32.500.000.000.000 kroner

Apple kunne fredag igen kalde sig verdens mest værdifulde børsnoterede selskab. Under handelen nåede selskabets markedsværdi op omkring 4,9 billioner dollar og passerede dermed Nvidia, der ellers har siddet tungt på tronen takket være den globale AI-feber.

Føringen var dog ikke overvældende – og heller ikke permanent. Ved begyndelsen af den nye handelsuge var Nvidia igen marginalt mere værd end Apple. Det understreger, hvor hurtigt placeringerne kan skifte, når selv små aktiebevægelser svarer til flere hundrede milliarder kroner.

Apple nærmer sig historisk milepæl

Apple er nu tæt på en markedsværdi på fem billioner dollar. Det svarer til svimlende 32,5 billioner danske kroner – eller 32.500.000.000.000 kroner. Apples markedsværdi på cirka 32,7 billioner kroner svarer altså til omtrent 467 Femern Bælt-tunneler.

Nvidia har allerede passeret grænsen som det første selskab nogensinde, men Apple kan blive nummer to, hvis aktien fortsætter fremgangen.

Investorerne ser tilsyneladende igen muligheder i Apples enorme kundebase, stærke tjenesteforretning og kommende AI-funktioner. Det sker, selv om selskabet længe er blevet kritiseret for at halte efter konkurrenterne på kunstig intelligens.

Fremgangen kommer også på et bemærkelsesværdigt tidspunkt. Apple har netop hævet priserne på flere Mac- og iPad-modeller med henvisning til stigende priser og mangel på hukommelseschips. Det er altså ikke billigere produkter, der driver optimismen på børsen.

Samtidig står Apple foran et sjældent direktørskifte. Tim Cook træder tilbage som administrerende direktør ved udgangen af august, hvorefter hardwarechef John Ternus overtager den 1. september. Cook fortsætter som arbejdende bestyrelsesformand.

Den astronomiske værdi ændrer principelt ikke noget her og nu. Den viser først og fremmest, at investorerne fortsat tror på, at Apple kan tjene endnu flere penge på sine produkter og tjenester – også selv om priserne allerede bevæger sig opad.

Apples markedsværdi nærmer sig 32.500.000.000.000 kroner